Prostituáltakat futtató bűnbanda tagjai állnak bíróság elé
Vádat emelt a Szabolcs-Szatmár-Bereg Megyei Főügyészség egy bűnszervezet kilenc tagja ellen, akik éveken keresztül fiatal nőket szállítottak Németországba, majd prostitúcióval szerzett keresetük nagy részét elvették tőlük.
Martossy György megbízott főügyész közleményében azt írta, a bandát egy budapesti testvérpár irányította, akik egy hamburgi bordélyházba toboroztak, főként Szabolcs-Szatmár-Bereg megye szegényebb településeiről fiatal lányokat.
A szervezet tagjai közül egyesek a nők felkutatásáért és beszervezéséért, mások Hamburgba szállításukért, valamint az ottani munkavégzésük felügyeletéért voltak felelősek.
A kizsákmányolt nők prostitúcióból származó bevételének több mint felét – egyes sértettek esetében a teljes keresményüket – elvették,
majd egymás között elosztották. A bűnszervezet vezetői ebből luxus életszínvonalat teremtettek maguknak,
számtalan arany ékszert és több nagy értékű személygépkocsit foglaltak le tőlük
– ismertette a főügyészségi vezető.
A vádlottakat 2019 áprilisában fogták el Magyarországon, a rendőri akcióval egy időben a hamburgi bordélyházban is kutatást tartott a német rendőrség, magyar ügyészi és rendőri részvétellel.
A főügyészség a bandatagokat több rendbeli, bűnszervezetben, üzletszerűen elkövetett emberkereskedelem bűntettével, illetve néhányukat kitartottsággal vádolja.
Vádiratukban valamennyi elkövetővel szemben hosszabb tartamú fegyházbüntetés kiszabására és közügyektől eltiltásra tettek indítványt.
#prostitúció #Szabolcs-Szatmár-Bereg Megyei Főügyészség #vádemelés #emberkereskedelem